PATVIRTINTA

 Panevėžio specialiosios mokyklos-

 daugiafunkcio centro direktoriaus

 2017 m. vasario 6 d. įsakymu Nr.V-17

**MOKINIŲ PRIĖMIMO Į CENTRĄ TVARKA**

**I.BENDROSIOS NUOSTATOS**

1. Mokinių priėmimo į Panevėžio specialiąją mokyklą-daugiafunkcį centrą (toliau –Centras) tvarka (toliau-Tvarka) reglamentuoja asmenų priėmimą mokytis į Panevėžio specialiąją mokyklą-daugiafunkcį centrą pagal individualizuotas ikimokyklinio, priešmokyklinio, pradinio, pagrindinio ir socialinių įgūdžių ugdymo programas, dokumentus, kuriuos turi pateikti į Centrą priimami asmenys, prašymų priėmimo ir registravimo tvarką, priėmimo įforminimą, klasių komplektavimo kriterijus.

 2. Tvarka parengta vadovaujantis Lietuvos Respublikos švietimo įstatymu, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 (su visais aktualiais pakeitimais), Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 (su visais aktualiais pakeitimais), Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Priėmimo į Panevėžio miesto savivaldybės bendrojo ugdymo mokyklas tvarkos aprašu, patvirtintu Panevėžio miesto savivaldybės tarybos 2016 m. lapkričio 24 d. sprendimu Nr.1-385.

**II. BENDRIEJI PRIĖMIMO MOKYTIS KRITERIJAI**

 3. Asmenys, dėl įgimtų ar įgytų sutrikimų turintys specialiųjų ugdymosi poreikių, priimami vadovaujantis Lietuvos Respublikos švietimo ir mokslo ministro patvirtinto Priėmimo į valstybinę ir savivaldybės bendrojo ugdymo mokyklą nurodytais kriterijais ir Lietuvos Respublikos švietimo ir mokslo ministro patvirtintu Nuosekliojo mokymosi pagal bendrojo lavinimo programas tvarkos aprašu.

 4. Į Centrą mokytis pagal individualizuotas ikimokyklinio, priešmokyklinio, pradinio, pagrindinio ir socialinių įgūdžių ugdymo programas priimami asmenys, turintys išvadas iš PPT.

 5. Centras yra įrašytas į Savivaldybės mokyklų, skirtų šalies (regiono) mokiniams, turintiems specialiųjų ugdymosi poreikių, kuriai skiriama ūkio lėšų iš valstybės biudžeto, sąrašus. Mokytis į Centrą priimami ir asmenys, gyvenantys kituose šalies regionuose, jeigu yra laisvų vietų. Jei neįmanoma patenkinti visų prašymų, pirmumo teise priimami Panevėžio miesto savivaldybės teritorijoje gyvenantys asmenys.

**III. PRIĖMIMAS MOKYTIS**

6. Į Centrą priimami asmenys, dėl įgimtų ar įgytų sutrikimų turintys didelių ir labai didelių specialiųjų ugdymosi poreikių:

 6.1 .turintys kompleksinę negalią, kurios derinyje yra vidutinis, žymus, labai žymus ar nepatikslintas intelekto sutrikimas;

 6.2. priimami nuo ikimokyklinio amžiaus iki 21 metų.

 7. Prašymai mokytis priimami ištisus mokslo metus.

 8. Į Centrą priimami asmenys, pateikę šiuos dokumentus:

 8.1. nustatytos formos tėvų (globėjų) prašymo popierinį ar elektroninį variantą ;

 8.2. vaiko gimimo liudijimą arba pasą ir pateikiamo dokumento kopiją;

 8.3. neįgaliojo pažymėjimą ir jo kopiją;

 8.4. vaiko sveikatos pažymėjimą (forma 027-1/a);

 8.5. pedagoginės- psichologinės tarnybos (ar švietimo pagalbos tarnybos) pažymą dėl nustatytų didelių ar labai didelių specialiųjų ugdymosi poreikių;

8.6.įgyto išsilavinimo/mokymosi pasiekimų pažymėjimą arba pažymą apie mokymosi pasiekimus, išskyrus pirmos klasės mokinius;

 8.7. jei asmuo turi regėjimo sutrikimų, gydytojo oftalmologo asmens regėjimo būklės įvertinimą, tėvams (globėjams) sutikus;

 8.8. jei asmuo turi klausos sutrikimų, gydytojo surdologo asmens klausos įvertinimą, tėvams (globėjams) sutikus;

 8.9. jei asmuo serga lėtine liga, sveikatos priežiūros įstaigos gydytojų konsultavimo komisijos rekomendaciją, tėvams (globėjams) sutikus;

 8.10. mokinio asmens bylos kopiją (pristato ugdymo įstaiga, kurioje mokinys mokėsi anksčiau, gavusi centro prašymą);

 8.11. dvi fotonuotraukas (3x4 );

 8.12. atskirais atvejais gali būti patekti ir kiti dokumentai.

 9. Asmenys, baigę priešmokyklinio, pradinio ar pagrindinio ugdymo individualizuotą programą, įgiję atitinkamą išsilavinimą ir pageidaujantys tęsti mokymąsi pagal aukštesnio lygmens ugdymo programą šiame Centre, pateikia tik prašymą.

 10. Priėmimą į Centrą vykdo Centro direktorius ir direktoriaus įsakymu sudaryta Mokinių priėmimo mokytis komisija, kuri savo darbą organizuoja pagal direktoriaus patvirtintą komisijos darbo reglamentą.

**IV. PRIĖMIMO Į CENTRĄ ĮFORMINIMAS.**

 11. Prašymai dėl priėmimo į Centrą registruojami raštinėje teisės aktų nustatyta tvarka.

 12. Asmens priėmimas mokytis įforminamas mokymo sutartimi, kurią pasirašo Centro direktorius ir mokinio tėvai (globėjai). Vienas mokymo sutarties egzempliorius įteikiamas jį pasirašiusiam asmeniui, kitas egzempliorius lieka Centre.

 13. Mokymo sutartys su kiekvienu naujai atvykusiu mokiniu ir Centro mokiniu, pradedančiu mokytis pagal aukštesnio lygmens ugdymo programą, sudaroma jo mokymosi pagal tą ugdymo programą laikotarpiui.

 14. Sudarius mokymo sutartį, mokinys įregistruojamas Lietuvos Respublikos Mokinių registre, suteikiamas mokymo sutarties registracijos numeris, formuojama mokinio asmens byla, kurioje saugoma išsilavinimo pažymėjimo kopija. Originalas grąžinamas jo pateikėjui.

 15. Mokinių paskirstymas į grupes, klases įforminamas Centro direktoriaus įsakymu.

**V. KLASIŲ KOMPLEKTAVIMAS**

16. Klasės komplektuojamos vadovaujantis Panevėžio miesto savivaldybės tarybos nustatytu klasių ir mokinių skaičiaus vidurkiu, Tarybos sprendimas prieš kiekvienus mokslo metus yra tikslinamas.

 17. Klasių skaičius pagal poreikį gali būti tikslinamas kelis kartus per mokslo metus.

 18.Klasės jungiamos vadovaujantis Lietuvos Respublikos Vyriausybės nutarimu nustatytais kriterijais.

**VI. BAIGIAMOSIOS NUOSTATOS**

 19. Priėmimo į Centrą priežiūrą vykdo Savivaldybės administracijos Švietimo ir jaunimo reikalų skyrius.

 20. Už Priėmimo į Centrą tvarkos įgyvendinimą atsakingas Centro direktorius.

 21. Priėmimo į Panevėžio specialiąją mokyklą-daugiafunkcį centrą tvarka skelbiama Centro interneto svetainėje [www.psmdc.lt](http://www.psmdc.lt)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_